
PËR PËRCAKTIMIN E KRITEREVE PËR SHTYRJEN E AFATEVE TË PËRGATITJES SË PROJEKTEVE TË ZBATIMIT DHE MARRJES SË LEJEVE NË KONTRATAT KONCESIONARE TË MIRATUARA

Në zbatim të nenit 102, pika 4 të Kushtetutës së Republikës së Shqipërisë, si dhe të pikës 2 të vendimit të Këshillit të Ministrave nr.448, datë 16.6.2010 “Për disa shtesa dhe ndryshime në vendimin nr.27, datë 19.1.2007 “Për miratimin e rregullave të vlerësimit dhe të dhënies së koncesioneve”, të ndryshuar, 
UDHËZOJ:

1.  Shoqëritë koncesionare, të cilat deri në momentin e hyrjes në fuqi të vendimit të Këshillit të Ministrave nr.448, datë 16.6.2010, nuk kanë të parashikuar afatin e nevojshëm për përgatitjen e projektit të zbatimit  dhe për marrjen e lejeve në kontratat koncesionare të miratuara, kanë të drejtë të përfitojnë afate shtesë,  sipas përcaktimeve në pikën 1 të vendimit të Këshillit të Ministrave të mësipërm. 
2. Shoqëritë koncesionare, që kërkojnë shtyrjen e afateve si më sipër, duhet të paraqesin zyrtarisht pranë Ministrisë së Ekonomisë, Tregtisë dhe Energjetikës (METE) kërkesën për shtyrjen e afateve.
3. Kërkesa e shoqërisë koncesionare përcillet për shqyrtim në Drejtorinë e Përgjithshme të Projekteve dhe Bashkëpunimit Ekonomik. Drejtoria e Menaxhimit të Projekteve në bashkëpunim me Drejtorinë e Shërbimeve Juridike, vlerësojnë dhe shqyrtojnë kërkesën.
a) Kërkesa do të trajtohet duke u mbështetur mbi kontratën përkatëse të koncesionit dhe aneksin bashkëlidhur  “Grafiku i punimeve”.
4. Vlerësimi do të bazohet duke marrë në konsideratë këto kritere: 
a) kohën e ndërtimit dhe kohën për marrjen e lejeve në grafikun e punimeve;
b) kohën e përcaktuar në kontratë për vënien në shfrytëzim të hidrocentralit/eve. 
5. Kërkesa për shtyrjen e afateve do të merret në konsideratë për trajtim të mëtejshëm në rastet kur:
a) afatet për marrjen e lejeve nuk janë të parashikuara në grafikun e punimeve dhe/ose në kontratë;  
b) afati i parashikuar për marrjen e lejeve, është më i shkurtër se afati i parashikuar në vendimin e Këshillit të Ministrave nr.448, datë 16.6.2010, në përputhje me kapacitetin përkatës të hidrocentralit/eve.   
6. Kur kërkesa për shtyrjen e afateve është në kushtet e rastit (a) të pikës 5, do të përcaktohen  afatet konkrete shtesë, për përgatitjen e projektit dhe marrjen e lejeve, si më poshtë:
a) 12 muaj për kontratat e koncesionit për ndërtimin e hidrocentralit/eve me fuqi të instaluar deri në 5MW; 
b) 18 muaj për kontratat e koncesionit për ndërtimin e hidrocentralit/eve me fuqi të instaluar nga 5MW deri në 20 MW;
c) 24 muaj për kontratat e koncesionit për ndërtimin e hidrocentralit/eve me fuqi të instaluar mbi 20 MW.
7.  Kur kërkesa për shtyrjen e afateve është në kushtet e rastit (b) të pikës 5, afati shtesë do të jetë sa diferenca ndërmjet afatit të parashikuar për marrjen e lejeve sipas kontratës dhe afatit të përcaktuar në vendimin e Këshillit të Ministrave nr.448, datë 16.6.2010, në përputhje me kapacitetin përkatës të hidrocentralit/eve.  
8. Afatet shtesë do të përllogariten duke filluar nga përfundimi i afatit të përcaktuar në kontratën e koncesionit për vënien në shfrytëzim të hidrocentralit/eve. 
9. Drejtoria e Përgjithshme e Projekteve dhe Bashkëpunimit Ekonomik, në bashkëpunim me Drejtorinë e Shërbimeve Juridike, përgatitin informacionin e nevojshëm mbi procedurën e ndjekur për trajtimin e kërkesës dhe e përcjellin për miratim te titullari i autoritetit kontraktor, së bashku me kontratën  shtesë për shtyrjen e afateve, e cila do të hyjë në fuqi me nënshkrimin nga palët. 
10. Për zbatimin e këtij udhëzimi ngarkohen Sekretari i Përgjithshëm, Drejtoria e Përgjithshme e Projekteve dhe Bashkëpunimit Ekonomik dhe Drejtoria e Shërbimeve Juridike.
Ky udhëzim hyn në fuqi pas botimit në Fletoren Zyrtare.

